ΠΕΡΙΦΕΡΕΙΑ ΚΡΗΤΗΣ

ΔΕΛΤΙΟ ΤΥΠΟΥ

ΓΡΑΦΕΙΟ ΤΥΠΟΥ

21-7-2022

**Γιορτές Ρόκκας 2022: Φωτίζοντας το αύριο 25 Ιουλίου – 12 Αυγούστου με την στήριξη της Περιφέρειας Κρήτης**

Με την συνδιοργάνωση της Περιφέρειας Κρήτης θα πραγματοποιηθούν οι «Γιορτές Ρόκκας 2022» Φωτίζοντας το αύριο από τις 25 Ιουλίου έως τις 12 Αυγούστου με την στήριξη της Περιφέρειας Κρήτης

Σύμφωνα με τους πολιτιστικούς συλλόγους Ρόκκας, και Κεράς, «εννέα χρόνια μετά την, ιστορική πια, πρώτη διοργάνωση, που έδωσε πνοή σε αυτή την μικρή κοιτίδα της Κρήτης και του χάρτη, οι «χειροποίητες» Γιορτές Ρόκκας επιστρέφουν ξανά το 2022 πιο ώριμες και δυναμικές από ποτέ. Ενεργό και αποφασιστικό ρόλο και φέτος παίζουν οι δυο πολιτιστικοί σύλλογοι των χωριών, που διοργανώνουν τις μουσικές, θεατρικές, εικαστικές εκδηλώσεις και τις ποικίλες εκπαιδευτικές δράσεις. Η πλατεία και το καφενείο του χωριού, ο περήφανος αρχαιολογικός χώρος Ρόκκας Κισσάμου, το ζεστό φαγητό που φιλεύουν οι κάτοικοι επισκέπτες και δημιουργούς, τα σκιερά δέντρα της Κεράς, οι πέτρες που έχουν τόση ιστορία, οι θεατές που βιώνουν τη μοναδική εμπειρία από χώρο σε χώρο, η μουσική στην πανσέληνο, τα γέλια από τα εργαστήρια, τα έργα τέχνης, και βέβαια οι συμμετέχοντες, όλοι θα δώσουν ραντεβού και φέτος στην Ρόκκα και την Κερά Χανίων.

Φέτος, η τοπική κοινωνία εμπλέκεται περισσότερο από ποτέ, συμμετέχοντας ενεργά σε μία παραγωγή που πραγματοποιείται με τα υψηλότερα διεθνή πρότυπα, **την φωτιστική εγκατάσταση της Dr.Shizuka Hariu,** στην οποία συνεργάζονται ντόπιοι τεχνίτες και καλλιτέχνες για μήνες. Η Shizuka Hariu, που η δουλειά της συνδυάζει την αρχιτεκτονική και τη σκηνογραφία και σαρώνει τα σύγχρονα διεθνή καλλιτεχνικά βραβεία, έχει εκθέσει τα έργα της στους μεγαλύτερους χώρους τέχνης του κόσμου, από το Βρετανικό Μουσείο έως την Όπερα του Τόκιο. Τον Ιούλιο, θα βρίσκεται στην Ρόκκα και την Κερά, ολοκληρώνοντας το εικαστικό της έργο. Εμπνευσμένο από τους θρύλους και τις παραδόσεις της περιοχής, το επιβλητικό φως της Πανσέληνου αλλά και το φετινό θέμα των Γιορτών Ρόκκας, **την *αντανάκλαση,***το έργο της καταξιωμένης καλλιτέχνιδας θα φωτίσει τους ορατούς και αόρατους κόσμους που δημιουργεί η συνάντηση του παρελθόντος και του μέλλοντος, της ζωής που υπήρχε κάποτε στα χωριά με τη ζωή που ονειρευόμαστε ότι θα έρθει ξανά.

Στην **καθιερωμένη Συναυλία Έναρξης των Γιορτών, στις 31 Ιουλίου, η Ελένη Τσαλιγοπούλου** με σημαντικούς δεξιοτέχνες μουσικούς (Μανώλης Πάππος, Φώτης Σιώτας, Γιάννης Παπαγεωργίου, Σπύρος Χατζηκωνσταντίνου) θα μας οδηγήσουν σε μια καθαρή λαϊκή βραδιά που απευθύνεται σε όλους.

Την **ημέρα της Πανσέληνου,** **στις 12 Αυγούστου,** μία ιδιαίτερη έκπληξη για τους φίλους των Γιορτών Ρόκκας: Η **Ευανθία Ρεμπούτσικα** επιστρέφει 9 χρόνια μετά! Η καλλιτέχνης που πρώτη μας εμπιστεύτηκε και μοιράστηκε μαζί μας το όραμα για ένα καλλιτεχνικό γεγονός αλλιώτικο από τα άλλα, που πρώτη γέμισε με τις μελωδίες της τον Αρχαιολογικό χώρο της Ρόκκας Κισσάμου και σφράγισε με την παρουσία της την αρχή ενός όμορφου ταξιδιού, έρχεται να συναντήσει ξανά τις Γιορτές Ρόκκας στη νέα τους εποχή. Πριν τη συναυλία της αγαπημένης Ευανθίας Ρεμπούτσικα, θα εμφανιστεί στη σκηνή σε ένα σόλο για βιολί ο **Γιάννης Μαγειρόπουλος**, ένας νέος ταλαντούχος μουσικός από την Κρήτη, που στα 17 του χρόνια έχει προλάβει να διακριθεί για το ταλέντο και τη δεξιοτεχνία του.

Και φέτος, δεν θα λείψουν από τις Γιορτές Ρόκκας οι παράλληλες και εκπαιδευτικές δράσεις που σφράγισαν τον χαρακτήρα της διοργάνωσης. Περισσότεροι από 50 λιθοξόοι από όλη την Κρήτη θα βρεθούν μαζί στο **Εργαστήριο Λιθοξοϊας** των Γιορτών Ρόκκας, ενδυναμώνοντας το δίκτυο τους και το πολιτιστικό προϊόν της Κρήτης (3-5 και 8-10 Αυγούστου, 09:00-15:00). Στα **φετινά εκπαιδευτικά εργαστήρια** χορού και φωτογραφίας θα εμπνευστούμε από την ιστορία και την φύση του τόπου μας. Διοργανώνεται, επίσης, μία **Ημερίδα** στο πλαίσιο της φωτιστικής εγκατάστασης της Shizuka Hariu, μία **βραδιά προβολής ταινίας** σε συνεργασία με το **Φεστιβάλ Κινηματογράφου Χανίων** καθώς και **βραδιά αστροπαρατήρησης** από το **Σύλλογο Φίλων Αστρονομίας Κρήτης**. Παράλληλα, στις 18, 20 και 23 Ιουλίου, η Shizuka Hariu θα πραγματοποιήσει ειδικό **workshop κατασκευής Origami και Tanzaku.**

Μείνετε συντονισμένοι για το πρόγραμμα των εργαστηρίων, λεπτομέρειες, ημερομηνίες και προπώληση εισιτηρίων.

Κρατήστε την θέση σας έγκαιρα για τα εργαστήρια **Origami** και **Λιθοξοϊας** στο

<https://giortesrokkas.gr/diloseis-symmetochon/?fbclid=IwAR0zUH8_2iREqu8oLHU0F7te9EDvSQ8pt7uHsEVbKEqR-Eo8TwZsD8e4Grs>

Γιατί στις Γιορτές Ρόκκας, σε δύο εβδομάδες μαζεύεται τόσο φως που φτάνει να φωτίσει ολόκληρο χειμώνα».

**Συνδιοργανωτές**: Υπουργείο Πολιτισμού, Ελληνικός Οργανισμός Τουρισμού, Περιφέρεια Κρήτης, Περιφερειακή Ενότητα Χανίων, Εφορεία Αρχαιοτήτων Χανίων, Πολιτιστικός Σύλλογος Ρόκκας, Πολιτιστικός Σύλλογος Κεράς “Η Αντωνούσα”, Δήμος Κισσάμου, Δήμος Πλατανιά